Il-vouchers tal-Gvern li ssarfu sa Settembru ġġeneraw mal-5 miljun u mitejn elf Ewro f'attività ekonomika fil-gżira Għawdxija. Il-Ministru Silvio Schembri qal li f'Għawdex issarrfu madwar 200,000 voucher fi ħwienet, lukandi, ristoranti, filwaqt li l-Ministru Clint Camilleri qal li l-iskema tal-vouchers u t-tnaqqis fin-noll tal-vapur, komplew jixprunaw t-turiżmu intern f'Għawdex. Fix-xhur tas-sajf, bejn Ġunju u Settembru, f'Għawdex il-vouchers tal-Gvern ammontaw għal 67% tad-dħul kollu għar-ristoranti u l-ħwienet b'valur ta' 5 miljun u mitejn elf Ewro, filwaqt li 45% tas-salarji totali kienu koperti mis-suppliment tal-pagi mogħti mill-Gvern. Fi żjara f'Għawdex, il-Ministru għall-Ekonomija Investiment u Negozji Żgħar Silvio Schembri qal li aktar minn 200,000 voucher issarfu f'Għawdex. "Kellna 'l fuq minn miljun u sitt mitt elf persuna li vjaġġaw lejn Għawdex. Jekk wieħed jara li minkejja l-pandemija, minkejja n-nuqqas ta' turizmu kien biss terz inqas mis sena l-oħra li kienet sena rekord. Dawn l-inizjattivi kollha flimkien juruna li l-impjiegi ma ntilfux u li qegħdin iħarsu 'l quddiem biex ikomplu jinvestu." Il-Ministru għal Għawdex Clint Camilleri qal li l-iskema tal-vouchers flimkien ma' miżuri bħat-tnaqqis tan-noll tal-vapur, komplew jixprunaw it-turiżmu intern f'Għawdex. "Kien sajf tajjeb għaliex ħafna Maltin għażlu bħala destinazzjoni tagħhom għall-vaganza ta' dan is-sajf lil Għawdex u dan kollu minħabba l-miżuri tal-Gvern, kif ukoll minħabba inizjattivi oħrajn fejn proprju tul Lulju raħħasna n-noll tal-vapur sabiex il-Maltin ikunu jistgħu jgawdu noll irħas jekk jaqsmu u jestendu l-vaganza tagħhom tul il-ġimgħa." Il-Kap Eżekuttiv tal-Assoċjazzjoni Għawdxija għat-Turiżmu, Joe Muscat, qal li vouchers għenu sabiex is-sensji tal-ħaddiema baqgħu minimi u l-istabbilimenti turistiċi komplew bl-operat tagħhom. "Għaliex għenet b'mod speċjali lis-settur tar-ristoranti, iżda wkoll is-settur tal-akkomodazzjoni li matul dan is-sajf laqgħa lil Maltin li mhux biss is-soltu jżuru lil Għawdex, imma anki lil dawk il-Maltin li minħabba l-pandemija kienu ristretti milli jieħdu l-vaganza tagħhom il-barra minn xtutna." Is-sur Muscat qal li s-settur turistiku jħares 'il quddiem biex l-inċentivi għas-settur jiġu estiżi għax-xhur tax-xitwa.